31995R1553
L 148/45
JURNALUL OFÍCIAL AL UNIUNII EUROPENE
REGULAMENTUL (CE) NR. 1553/95 AL CONSILIULUI
din 29 iunie 1995
privind ajustarea pentru a cincea oară a regimului de ajutoare pentru bumbac introdus de Protocolul 4 anexat la Actul de aderare a Greciei
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Actul de aderare a Greciei, în special alineatul (11) din Protocolul 4 privind bumbacul, astfel cum a fost modificat ultima dată prin Regulamentul (CE) nr. 2760/94 (1),
având în vedere Regulamentul (CEE) nr. 2052/92 al Consiliului din 30 iunie 1992 de ajustare pentru a doua oară a regimului de ajutoare pentru bumbac introdus de Protocolul 4 anexat la Actul de aderare a Greciei (2), în special articolul 5,
având în vedere propunerea Comisiei (3),
având în vedere avizul Parlamentului European (4),
având în vedere avizul Comitetului Economic și Social (5),
întrucât revizuirea modului de funcționare a sistemului instituit prin Protocolul 4 prevăzut la articolul 5 din Regulamentul (CEE) nr. 2052/92 a arătat că sistemul trebuie ajustat;
întrucât un studiu privind impactul cultivării bumbacului în regiunile în care este practicată indică un potențial de creștere a producției în acele zone din Comunitate care sunt cele mai potrivite pentru această recoltă, ținând cont de cererea comunitară de fibre de bumbac; întrucât cantitatea maximă garantată trebuie așadar să crească;
întrucât, pe de altă parte, pentru a asigura faptul că producția la această cultură nu se extinde în zonele mai puțin potrivite pentru ea și pentru a evita creșterea cheltuielilor, prețul orientativ trebuie redus proporțional cu creșterea cantității maxime garantate și reducerea ajutorului nu trebuie limitată în nici un fel dacă se depășește cantitatea maximă garantată; întrucât, la stabilirea prețului orientativ, trebuie să se țină cont de ajustările prețului în ECU stabilit prin Regulamentul (CE) nr. 150/95 al Consiliului din 23 ianuarie 1995 de modificare a Regulamentului (CEE) nr. 3813/92 privind unitatea de cont și cursurile de schimb care urmează să se aplice în sensul politicii agricole comune (6);
întrucât, pentru a facilita calculele bugetare și a încuraja corectitudinea relațiilor între operatori, nu trebuie permisă nici o amânare a reducerii ajutorului;
întrucât tendințele de producție divergente în statele membre producătoare au generat efecte inechitabile în modul de funcționare a sistemului de stabilizatori; întrucât, în scopul instituirii unui sistem mai corect, trebuie să se ia măsuri astfel încât, atunci când este depășită cantitatea maximă garantată, ajutorul să fie redus în mod proporțional în statele membre responsabile de această depășire; întrucât, efectul unei astfel de reduceri poate fi totuși moderat, astfel încât, ținându-se cont de nivelul mediu al prețului pe piața mondială, previziunile bugetare să nu fie depășite; întrucât trebuie să se ia măsuri prin care statele membre care sunt potențiali producători de bumbac să poată începe cultivarea bumbacului prin stabilirea producției la un nivel la care sistemul de stabilizatori să nu se aplice;
întrucât, pentru a permite operatorilor să deruleze programe de producție și de prelucrare mai lungi, prețul orientativ și prețul minim care se plătește producătorului pentru a beneficia de ajutor nu trebuie să mai fie fixate în fiecare an;
întrucât regimul de ajutoare pentru micii producători de bumbac stabilit prin Regulamentul (CEE) nr. 1152/90 (7) a avut ca efect schimbarea structurilor de producție astfel încât a compromis obiectivul propus; întrucât sistemul menționat trebuie deci desființat prin abrogarea Regulamentului (CEE) nr. 1152/90;
întrucât, ținând cont de problema secetei care a afectat un stat membru și de consecințele grave asupra operatorilor săi, stabilirea unui sistem de administrare mai corect este foarte urgentă și întrucât urmărirea celorlalte obiective care rezultă din analiza sistemului menționat necesită de asemenea adaptări cât mai rapide cu putință; întrucât trebuie desființat în special regimul de ajutoare pentru micii producători cât mai repede posibil pentru a pune capăt folosirii, într-un mod ineficient și indezirabil, a fondurilor comunitare; întrucât diferitele măsuri fac parte dintr-un ansamblu mai larg; întrucât este necesar ca aceste măsuri să se aplice în anul de comercializare 1995/96;
întrucât experiența poate demonstra că sunt necesare și alte ajustări ale regimului prevăzut în protocolul sus-menționat; întrucât trebuie, deci, stabilită o procedură care să permită Consiliului să adapteze sistemul,
ADOPTĂ PREZENTUL REGULAMENT:
Articolul 1
Prezentul regulament prevede ajustări ale regimului de ajutoare pentru producția de bumbac menționate la alineatele (3), (8), (9) și (11) din Protocolul 4 anexat la Actul de aderare a Greciei și modificat prin Regulamentul (CEE) nr. 1964/87 (8).
Articolul 2
Articolul 2 din Regulamentul (CEE) nr. 1964/87 se înlocuiește cu următorul text:
„Articolul 2
(1) Se stabilește o cantitate maximă garantată (CMG) pentru care se acordă ajutorul menționat la punctul 3 din Protocolul 4 privind bumbacul.
Această cantitate se stabilește pentru fiecare an de comercializare la 1 031 000 tone de bumbac neegrenat.
CMG este alocată statelor membre după cum urmează (cantitatea națională garantată - CNG):
Spania:
249 000 tone;
Grecia:
782 000 tone.
(3) Fără a aduce atingere alineatului (4), dacă pe parcursul anului de comercializare producția efectivă depășește CMG, prețul orientativ pentru anul respectiv se reduce în toate statele membre în care producția depășește CNG cu un procent egal cu jumătate din cel cu care s-a depășit CNG. Această reducere se stabilește, pe de o parte, luând în considerare valoarea cu care s-a depășit CMG și, pe de altă parte, calculând raportul diferenței dintre producția efectivă a fiecărui stat membru și CNG pentru acel stat.
Reducerile aplicabile sunt stabilite în conformitate cu procedura prevăzută la articolul 12 din Regulamentul (CEE) nr. 1308/70 (9)
(4) Dacă pe parcursul unui an de comercializare:
-
se aplică dispozițiile alineatului (3);
-
media ponderată a prețului mondial de piață adoptat pentru a stabili valoarea ajutorului este mai mare de 30,2 ECU la 100 kg și
-
cheltuielile bugetare totale pentru regimul de ajutoare sunt mai mici de 770 milioane ECU,
diferența bugetară prevăzută la a treia liniuță se folosește pentru a mări ajutorul în fiecare stat membru în care producția efectivă depășește CNG a acelui stat.
Totuși, valoarea ajutorului, majorată în conformitate cu primul paragraf, nu poate depăși:
-
valoarea ajutorului calculată fără a se aplica alineatul (3) și nici
-
valoarea ajutorului calculată după aplicarea alineatului (3), pe baza unei CMG de 1 120 000 tone de bumbac neegrenat, din care CNG pentru Spania este de 270 000 de tone și CNG pentru Grecia este de 850 000 de tone.
Regulile detaliate de stabilire a majorării ajutorului și informațiile care trebuie furnizate Comisiei de către statele membre în acest scop sunt stabilite în conformitate cu procedura prevăzută la articolul 12 din Regulamentul (CEE) nr. 1308/70.
(5) Alineatele (3) și (4) nu se aplică altor state membre cu excepția Spaniei și Greciei. Totuși, în cazul în care în unul dintre aceste state membre, producția efectivă depășește 1 500 tone pe parcursul anului de comercializare și producția efectivă a Comunității depășește CMG, prețul orientativ se reduce în statul membru în cauză cu un procent egal cu jumătate din acela cu care s-a depășit cantitatea de 1 500 tone.
Articolul 3
Alineatul (8) din Protocolul 4 se înlocuiește cu următorul text:
„(8) Prețul orientativ se stabilește la 106,30 ECU la 100 de kg de bumbac neegrenat.
Acest preț se referă la bumbacul:
-
de o calitate comercială corectă și adecvată;
-
care are un conținut de umiditate de 10 % și un conținut de impurități de 3 %;
-
care are caracteristicile necesare pentru a produce, după egrenare, 32 % fibre de grad 5 (alb mijlociu) cu o lungime de 28 mm (1-3/32M).”
Articolul 4
Se inserează următorul alineat la Protocolul 4:
„8a. Ajutorul la producție se acordă doar acelor întreprinderi care cumpără bumbac neegrenat la un preț cel puțin egal cu prețul minim. Prețul minim se stabilește la 100,99 ECU la 100 de kg de bumbac neegrenat de calitatea aleasă pentru prețul orientativ la poarta fermei.”
Articolul 5
Litera (a) de la paragraful al doilea din alineatul (9) din Protocolul 4 se elimină.
Articolul 6
Alineatul (11) din Protocolul 4 se înlocuiește cu următorul text:
„(11) Cel mai târziu înainte de începutul anului de comercializare 1999/2000, Comisia trimite Consiliului un raport privind funcționarea regimului de ajutoare pentru bumbac. Dacă raportul arată că este necesar, Consiliul, hotărând cu o majoritate calificată pe baza unei propuneri din partea Comisiei și după consultarea Parlamentului, decide în legătură cu orice ajustare a regimului, ținând cont de experiența acumulată din funcționarea atât acestui regim, cât și a regimului de ajutoare pentru culturi arabile.”
Articolul 7
Regulamentul (CEE) nr. 1152/90 se abrogă începând cu data de 1 septembrie 1995. Totuși, el continuă să se aplice cererilor de ajutoare pentru anul de comercializare 1994/1995.
Articolul 8
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament se aplică din anul de comercializare 1995/1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 iunie 1995.